ตลาดหุ้นเอเชียแดงยกแผง หลังดาวโจนส์ดิ่งกว่า 300 จุด วิตกเฟซบุ๊กถูกล้วงข้อมูลผู้ใช้บริการ
ตลาดหุ้นเอเชียแดงยกแผง หลังดาวโจนส์ดิ่งกว่า 300 จุด วิตกเฟซบุ๊กถูกล้วงข้อมูลผู้ใช้บริการ
20 มี.ค. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ สอดคล้องกับทิศทางของดัชนีดาวโจนส์ตลาดหุ้นนิวยอร์กที่ปิดร่วงลงกว่า 300 จุดเมื่อคืน โดยได้รับแรงกดดันจากหุ้นกลุ่มเทคโนโลยีที่ร่วงลง หลังหุ้นเฟซบุ๊กทรุดตัวลงจากรายงานข่าวที่ว่า แคมบริดจ์ อนาลิติกา ซึ่งเป็นบริษัทวิเคราะห์การเมือง สามารถเข้าถึงข้อมูลโปรไฟล์ของผู้ใช้บริการเฟซบุ๊กจำนวน 50 ล้านคนโดยไม่ได้รับอนุญาต
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,297.98 จุด ลดลง 182.92 จุด, -0.85% ดัชนี SSE Composite ตลาดหุ้นจีนเปิดวันนี้ที่ 3,257.22 จุด ลดลง 22.03 จุด, -0.67% ดัชนี HSI ตลาดหุ้นฮ่องกงเปิดวันนี้ที่ 31,315.42 จุด ลดลง 198.34 จุด, -0.63%
รวมทั้งดัชนี TAIEX ตลาดหุ้นไต้หวันเปิดวันนี้ที่ 11,016.85 จุด ลดลง 30.05 จุด, -0.27% ดัชนี KOSPI ตลาดหุ้นเกาหลีใต้เปิดวันนี้ที่ 2,456.80 จุด ลดลง 0.23 จุด, -0.01% ดัชนี FTSE STI ตลาดหุ้นสิงคโปร์เปิดวันนี้ที่ 3,484.42 จุด ลดลง 13.87 จุด, -0.40% ดัชนี FBMKLCI ตลาดหุ้นมาเลเซียเปิดวันนี้ที่ 1,845.49 จุด ลดลง 2.45 จุด, -0.13%
ทั้งนี้นักลงทุนวิตกกังวลเกี่ยวกับข่าวการล้วงข้อมูลของผู้ใช้บริการเฟซบุ๊ก หลังจากมีรายงานว่า แคมบริดจ์ อนาลิติกา ซึ่งเป็นบริษัทวิเคราะห์การเมืองและมีความเกี่ยวข้องกับทีมรณรงค์หาเสียงเลือกตั้งของประธานาธิบดีโดนัลด์ ทรัมป์ ในปี 2559 นั้น สามารถเข้าถึงข้อมูลโปรไฟล์ของผู้ใช้บริการเฟซบุ๊กจำนวน 50 ล้านคนโดยไม่ได้รับอนุญาต ซึ่งถือเป็นเหตุการณ์การถูกล้วงข้อมูลครั้งใหญ่สุดในประวัติศาสตร์ของเฟซบุ๊ก
นอกจากนี้ นักลงทุนยังระมัดระวังการซื้อขายก่อนที่จะทราบผลการประชุมนโยบายการเงินของธนาคารกลางสหรัฐ (เฟด) ในวันที่ 20-21 มี.ค. ขณะที่ CME Group ระบุว่า จากการใช้เครื่องมือ FedWatch วิเคราะห์ภาวการณ์ซื้อขายสัญญาล่วงหน้าอัตราดอกเบี้ยสหรัฐ พบว่า นักลงทุนคาดการณ์ว่ามีโอกาส 94.4% ที่เฟดจะปรับขึ้นอัตราดอกเบี้ยในเดือนนี้ ซึ่งเป็นครั้งแรกในปีนี้ และมีโอกาสที่จะปรับขึ้นอัตราดอกเบี้ยครั้งที่ 2 ในเดือนมิ.ย. และครั้งที่ 3 ในเดือนก.ย.